En ulykke på Storebæltsbroen får konsekvenser for onsdagens planlagte kamp mellem AaB og HB Køge, broen er nemlig spærret, og mens spillerne står på den "rigtige" side af broen, klar til kamp, så er spillernes tøj og sko på den "forkerte" side. Kampen i Køge er blevet udsat nogle timer.

Superliga-klubben AaB når frem til pokalopgøret mod HB Køge onsdag, men det gør nordjydernes materialer formentlig ikke. Således har AaB-truppen taget flyet til Sjælland. Alligevel er nordjyderne ramt af lukningen af Storebæltsbroen, for mens spillerne har taget turen i luften, er holdets materialer fanget på jorden. Klubbens pressechef, Brian Andersen, oplyser til tipsbladet.dk, at AaB's materialer lige nu befinder sig i Nyborg, altså på den forkerte side af ulykken på Storebæltsbroen, og dermed når de med al sandsynlighed ikke frem til kampstart. Så lige nu er gode råd dyre i forhold til, hvilket tøj AaB'erne skal spille i. Tidligere har man dog set hold låne modstanderens udebanedragt, og det kan også komme i spil her. - Jeg ved simpelthen ikke, hvad der kommer til at ske nu. Thomas Bælum, der er AaB's administrerende direktør, vil prøve at ringe til Divisionsforeningen, og så må vi se, hvad de finder ud af, siger Brian Andersen til tipsbladet.dk. Kampstart til aftenens pokalkamp mellem HB Køge og AaB er derfor foreløbig udskudt til kl. 19.30 på grund af Storebæltsbroens lukning. Og de store udfordringer for kampen skyldes, at en lastbil holder på tværs midt på Storebæltsbroen efter et uheld, hvor fire personer er kommet til skade, hvorfor broen er lukket.